CELEX: 32014D0923
Language: mt
Date: 2014-12-12 00:00:00
Title: 2014/923/UE: Deċiżjoni ta' Implimentazzjoni tal-Kummissjoni tat- 12 ta' Diċembru 2014 dwar it-twaqqif tal-Istitut Konġunt għall-Interferometrija b'Bażi Twila Ħafna bħala Konsorzju tal-Infrastruttura Ewropea tar-Riċerka (JIV-ERIC)

18.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 363/156
            
         DEĊIŻJONI TA' IMPLIMENTAZZJONI TAL-KUMMISSJONI
   tat-12 ta' Diċembru 2014
   dwar it-twaqqif tal-Istitut Konġunt għall-Interferometrija b'Bażi Twila Ħafna bħala Konsorzju tal-Infrastruttura Ewropea tar-Riċerka (JIV-ERIC)
   
      (2014/923/UE)
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 723/2009 tal-25 ta' Ġunju 2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta' Riċerka (ERIC) (1), u b'mod partikolari l-Artikolu 6(1)(a) tiegħu,
   Billi:
   
               (1)
            
            
               Ir-Repubblika Franċiża, ir-Renju tal-Pajjiżi l-Baxxi, ir-Renju tal-Iżvezja u r-Renju Unit tal-Gran Brittanja u l-Irlanda ta' Fuq talbu lill-Kummissjoni biex tistabbilixxi l-Istitut Konġunt għall-Interferometrija b'Bażi Twila Ħafna bħala Konsorzju tal-Infrastruttura Ewropea tar-Riċerka (JIV-ERIC).
            
         
               (2)
            
            
               Dawk l-Istati Membri qablu li r-Renju tal-Pajjiżi l-Baxxi se jkun l-Istat Membru Ospitanti tal-JIV-ERIC.
            
         
               (3)
            
            
               Il-miżuri stipulati f'din id-Deċiżjoni huma f'konformità mal-opinjoni tal-Kumitat stabbilit bl-Artikolu 20 tar-Regolament (KE) Nru 723/2009,
            
         ADDOTTAT DIN ID-DEĊIŻJONI:
   Artikolu 1
   1.   L-Istitut Konġunt għall-Interferometrija b'Bażi Twila Ħafna bħala Konsorzju tal-Infrastruttura Ewropea tar-Riċerka (JIV-ERIC) huwa b'dan imwaqqaf.
   2.   L-Istatuti tal-JIV-ERIC huma stabbiliti fl-Anness. L-Istatuti għandhom jinżammu aġġornati u jkunu magħmula disponibbli għall-pubbliku fuq is-sit elettroniku tal-JIV-ERIC u fis-sede statutorja tiegħu.
   3.   L-elementi essenzjali tal-Istatuti li l-emendi għalihom għandhom jeħtieġu l-approvazzjoni mill-Kummissjoni skont l-Artikolu 11(1) tar-Regolament (KE) Nru 723/2009 huma stipulati fl-Artikoli 1, 2, 18, 20-25, 27 u 28.
   Artikolu 2
   Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-12 ta' Diċembru 2014.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 206, 8.8.2009, p. 1.
   
      ANNESS
      
         PREAMBOLU
      
      RIKONOXXUTA l-organizzazzjoni, li ilha mwaqqfa, tal-Istitut Konġunt għall-Interferometrija b'Bażi Twila Ħafna fl-Ewropa u l-importanza ta' dan għaż-Żona Ewropea ta' Riċerka, ġie maqbul mill-partijiet li jittrasferixxu l-attivitajiet operattivi kollha mill-entità legali nazzjonali Olandiża “Stichting JIVE” lejn entità legali skont ir-Regolament (KE) Nru 723/2009 li għandha tibda tissejjaħ “JIV-ERIC”.
      Billi:
      In-Netwerk Ewropew tal-VLBI (EVN) huwa konsorzju li ilu jeżistu u li għandu struttura li tista' tespandi b'mod flessibli, li joffri faċilità tal-osservazzjoni astronomika permezz ta' osservazzjonijiet konġunti ta' radjuteleskopji madwar l-Ewropa u kontinenti oħra u li jintuża minn komunità xjentifika vitali mferrxa madwar id-dinja. Għal aktar minn għoxrin sena, l-ENV żamm standards għoljin għall-aħħar u netwerk stabbli ħafna.
      Fi ħdan l-EVN, l-Istitut Konġunt għall-VLBI fl-Ewropa (JIVE) twaqqaf fl-1993 bħala entità legali nazzjonali Olandiża(Stichting/Fondazzjoni) biex jimplimenta servizzi ċentrali u b'mod partikolari l-ipproċessar tad-dejta (korrelazzjoni) miġbura bit-teleskopju. Dan joffri lill-utenti tal-EVN appoġġ meta jiġu biex jipproponu, jipproċessaw u jinterpretaw l-osservazzjonijiet tal-EVN. Dan jagħti wkoll feedback dwar il-kwalità tad-dejta mogħtija mit-teleskopji. Il-JIVE jipprovdi l-infrastruttura essenzjali għall-osservazzjonijiet konġunti tal-EVN u netwerks oħra. Il-JIVE għandu rwol attiv fit-tisħiħ tal-kapaċitajiet tal-EVN permezz tal-iżvilupp ta' tekniki ġodda, notevolment fir-rigward tal-ipproċessar ċentrali u s-servizzi lill-utenti.
      F'din l-attività u f'attivitajiet oħra, il-JIVE aġixxa bħala r-rappreżentant tal-EVN, b'mod partikolari fit-twettiq ta' programmi tal-KE. Ir-relazzjoni tal-infrastruttura tal-JIVE u l-EVN hija indirizzata fil-Memorandum ta' Qbil (MtQ) tal-Konsorzju tal-EVN konkluż f'Berlin fit-22 ta' Novembru 2002.
      Bħalissa, legalment il-JIVE jinsab f'qafas ta' Fondazzjoni Olandiża. L-ERIC hija entità legali adattata għall-missjoni u l-ambizzjonijiet tax-xjenza tal-JIVE. Il-qafas legali ta' Konsorzju għal Infrastruttura Ewropea ta' Riċerka (ERIC) huwa inkorporat fid-dispożizzjonijiet tar-Regolament (KE) Nru 723/2009.
      It-twaqqif tal-JIV-ERIC se jagħti aktar sostenibbiltà lill-kollaborazzjoni li ilha għaddejja ta' istituti tar-riċerka stabbiliti fuq bażi nazzjonali fil-qasam tal-Interferometrija b'Bażi Twila Ħafna. In-netwerks tal-VLBI huma teknoloġija kritika u ewlenija għall-infrastrutturi tar-riċerka ewlenin u futuri fl-astronomija bir-radju.
      Il-korrelatur tal-JIVE huwa l-qalba tal-infrastruttura tal-JIV-ERIC. Dan huwa komponent ċentrali essenzjali biex tiġi ffurmata Infrastruttura tar-Riċerka tal-VLBI. Il-JIV-ERIC għandu jissokta bil-kollaborazzjoni eżistenti u l-obbligi kuntrattwali mal-imsieħba kollha tal-EVN u jistruttura u jallinea dan fi ħdan il-missjoni tal-JIV-ERIC. Il-JIV-ERIC se jikkorrelata kull proġett tal-EVN. Barra minn hekk, il-JIV-ERIC se jippromwovi u jimplimenta l-użu tal-VLBI u tekniki oħra tal-astronomija bir-radju.
      KIEN HEMM QBIL fost il-Membri fundaturi li jwaqqfu u jimplimentaw il-JIV-ERIC f'konformità mad-dispożizzjonijiet li ġejjin.
      KAPITOLU 1
      
         DISPOŻIZZJONIJIET ĠENERALI
      
      Artikolu 1
      Isem, Sede u Lingwa ta' Ħidma
      1.   Għandu jkun hemm Konsorzju għall-Infrastruttura Ewropea ta' Riċerka msejjaħ l-Istitut Konġunt għall-VLBI (Very Long Base Interferometry — Interferometrija b'Bażi Twila ħafna), minn hawn 'il quddiem imsejjaħ JIV-ERIC.
      2.   Il-JIV-ERIC għandu jkun infrastruttura tar-riċerka attiva fil-pajjiżi membri tal-JIV-ERIC, kif ukoll f'pajjiżi osservaturi u pajjiżi oħra fejn il-JIV-ERIC ikun waqqaf ftehimiet f'konformità mal-Artikolu 8(1) tal-Istatuti.
      3.   Il-JIV-ERIC għandu jkollu l-forma ġuridika ta' Konsorzju għall-Infrastruttura Ewropea ta' Riċerka (ERIC) inkorporat fid-dispożizzjoni tar-Regolament (KE) Nru 723/2009 u għandu jibda jissejjaħ “JIV-ERIC”.
      4.   Il-JIV-ERIC għandu jkollha s-sede statutorju f'Dwingeloo, fl-Olanda.
      5.   Il-lingwa tal-ħidma tal-JIV-ERIC hija l-Ingliż.
      Artikolu 2
      Kompiti u Attivitajiet
      1.   Il-JIV-ERIC għandu jippromwovi u jimplimenta l-użu tal-VLBI u tekniki oħra tal-astronomija bir-radju. B'mod partikolari, JIV-ERIC għandu jopera u jiżviluppa l-proċessur tad-dejta, li ta' spiss jissejjaħ korrelatur, u jaqdi lix-xjentisti li jużaw il-faċilitajiet tal-EVN. Il-JIV-ERIC għandu jikkorrelata l-proġetti EVN kollha, li huma approvati mill-Kumitat tal-Programm tal-EVN u skedat mill-Iskedatur tal-EVN u indikat għall-korrelazzjoni fil-JIV-ERIC fuq il-Block Schedule tal-EVN.
      2.   Il-JIV-ERIC għandu jmexxi 'l quddiem l-Interferometrija b'Bażi Twila Ħafna bejn it-teleskopji tal-imsieħba tal-EVN u netwerks oħra. Il-JIV-ERIC għandu jorganizza u jħaffef l-appoġġ għat-tħaddim tal-EVN u ta' netwerks oħrajn u ta' attivitajiet oħra relatati fil-qasam tal-astronomija bir-radju meħtieġa għall-ksib tal-għan tiegħu.
      3.   Il-JIV-ERIC għandu jopera fuq bażi mhux ekonomika. Sabiex jippromwovi aktar l-innovazzjoni kif ukoll it-trasferiment tal-għarfien u t-teknoloġija, jistgħu jitwettqu attivitajiet ekonomiċi limitati sakemm dawn ma jipperikolawx l-attivitajiet ewlenin.
      KAPITOLU 2
      
         SĦUBIJA
      
      Artikolu 3
      Sħubija u Rappreżentanti
      1.   L-entitajiet li ġejjin jistgħu jsiru Membru tal-JIV-ERIC jew Osservatur mingħajr id-dritt li jivvutaw:
      
                  (a)
               
               
                  L-Istati Membri;
               
            
                  (b)
               
               
                  Pajjiżi assoċjati;
               
            
                  (c)
               
               
                  Pajjiżi terzi għajr għall-pajjiżi assoċjati;
               
            
                  (d)
               
               
                  Organizzazzjonijiet intergovernattivi.
               
            2.   Kwalunkwe Membru jew Osservatur jista' jkun rappreżentat minn entità pubblika waħda jew entità privata waħda b'missjoni ta' servizz pubbliku, li jagħżel huwa stess skont ir-regoli u proċeduri tiegħu.
      3.   Il-Membri u l-Osservaturi attwali tal-JIV-ERIC u rappreżentanti tagħhom huma elenkati fl-Anness 1. L-Anness 1 għandu jiġi aġġornat mid-Direttur Eżekuttiv. Il-Membri, fil-waqt tat-tressiq tal-applikazzjoni tal-ERIC, għandhom jissemmew bħala Membri fundaturi.
      Artikolu 4
      Id-dħul ta' Membri
      1.   It-termini għad-dħul ta' Membri ġodda huma dawn:
      
                  (a)
               
               
                  id-dħul ta' Membri ġodda għandu jeħtieġ l-approvazzjoni tal-Kunsill;
               
            
                  (b)
               
               
                  l-applikanti għandhom iressqu applikazzjoni bil-miktub lill-President tal-Kunsill;
               
            
                  (c)
               
               
                  l-applikazzjoni għandha tiddeskrivi kif l-applikant se jikkontribwixxi għall-għanijiet u l-attivitajiet tal-JIV-ERIC, jissodisfa l-obbligi tiegħu u jinnomina entità legalment intitolata mogħtija s-setgħa bħala rappreżentant.
               
            2.   Il-perjodu inizjali għas-sħubija huwa ta' ħames snin.
      Artikolu 5
      L-Irtirar ta' Membru, it- Terminazzjoni tas-Sħubija
      1.   L-ebda Membru ma għandu jirtira fl-ewwel ħames snin tat-twaqqif tal-JIV-ERIC, sakemm is-sħubija ma tkunx saret għal perjodu iqsar speċifikat. Wara l-ewwel ħames snin tat-twaqqif tal-JIV-ERIC, membru jista' jirtira mat-tmiem ta' sena finanzjarja, wara talba li trid tiġi magħmula minn tal-inqas tnax-il xahar qabel l-irtirar.
      2.   Membru jista' jirtira f'każ li l-Kunsill jiddeċiedi li jżid l-kontribuzzjoni annwali kif speċifikat fl-Anness 2. Minkejja l-Artikolu 5(1), membru li jkun jixtieq jirtira jista' jagħmel dan fi żmien sitt xhur wara li l-Kunsill ikun adotta proposta għal żieda fil-kontribuzzjoni.
      3.   L-irtirar jista' jsir effettiv biss fi tmien is-sena finanzjarja bil-kundizzjoni li l-membru li jkun qed jirtira jkun issodisfa l-obbligi tiegħu.
      4.   Il-Kunsill għandu jkollu s-setgħa jtemm is-sħubija ta' membru jekk jintlaħqu dawn il-kundizzjonijiet:
      
                  (a)
               
               
                  il-membru jkun kiser b'mod serju wieħed jew aktar mill-obbligi skont dawn l-Istatuti;
               
            
                  (b)
               
               
                  il-membru jkun naqas milli jirregola tali ksur f'perjodu ta' sitt xhur minn meta jiġi notifikat.
               
            Il-membru għandu jingħata l-opportunità li jikkontesta d-deċiżjoni tat-terminazzjoni u li jippreżenta l-pożizzjoni tiegħu lill-Kunsill.
      KAPITOLU 3
      
         OSSERVATURI U ISTITUTI TAR-RIĊERKA PARTEĊIPANTI
      
      Artikolu 6
      Dħul ta' Osservaturi
      1.   L-organizzazzjonijiet statali u integovernattivi li għandhom r-rieda li jikkontribwixxu lejn il-JIV-ERIC u għandhom l-intenzjoni li jkunu membri, jistgħu japplikaw għal status ta' osservatur.
      2.   It-termini għad-dħul ta' osservaturi huma dawn:
      
                  (a)
               
               
                  l-osservaturi għandhom jiddaħħlu għal perjodu inizjali ta' tliet snin;
               
            
                  (b)
               
               
                  id-dħul ta' osservaturi għandu jeħtieġ l-approvazzjoni tal-Kunsill; kif ukoll
               
            
                  (c)
               
               
                  l-applikazzjonijiet għandhom isiru bil-miktub lill-President tal-Kunsill, u għandhom jiddeskrivu kif l-applikant għandu jikkollabora għall-għanijiet u l-attivitajiet tal-JIV-ERIC u jinnominaw entità legalment intitolata mogħtija s-setgħa bħala rappreżentant.
               
            3.   L-osservatur jista' japplika għas-sħubija fi kwalunkwe żmien.
      Artikolu 7
      L-Irtirar ta' Osservatur, it-Terminazzjoni ta' status ta' osservatur
      1.   It-terminu inizjali għal status ta' osservatur huwa ta' tliet snin.
      2.   L-irtirar ta' osservatur għandu jsir effettiv fi tmien is-sena finanzjarja sakemm l-osservatur li jkun qed jirtira jkun issodisfa l-obbligi tiegħu.
      3.   Il-Kunsill għandu jkollu s-setgħa li jtemm l-Istatus ta' osservatur jekk jintlaħqu dawn il-kundizzjonijiet:
      
                  (a)
               
               
                  l-osservatur ikun kiser b'mod serju waħda jew aktar mill-obbligi skont dawn l-Istatuti; kif ukoll
               
            
                  (b)
               
               
                  l-osservatur ikun naqas milli jirregola tali ksur f'perjodu ta' sitt xhur minn meta jiġi notifikat.
               
            L-osservatur għandu jingħata l-opportunità li jikkontesta d-deċiżjoni tat-terminazzjoni u li jippreżenta l-pożizzjoni tiegħu lill-Kunsill.
      Artikolu 8
      Parteċipazzjoni tal-Istituti tar-Riċerka fil-JIV-ERIC
      1.   Il-JIV-ERIC jista' jidħol fi Ftehim ta' Kollaborazzjoni ma' istituti tar-riċerka li joperaw element tal-VLBI jew li jirrappreżentaw l-interess nazzjonali fil-kollaborazzjoni tal-VLBI u li mhumiex f'pajjiżi li huma membri jew osservaturi. Il-Ftehim ta' Kollaborazzjoni għandu jistabbilixxi t-termini u l-kundizzjonijiet li skonthom l-istituti nazzjonali tar-riċerka jistgħu jingħaqdu mal-infrastruttura tal-JIV-ERIC u jimpenjaw ruħhom għall-kompiti u l-attivitajiet stabbiliti fl-Artikolu 2.
      2.   Il-Ftehim ta' Kollaborazzjoni għandu jinkludi l-kontribuzzjoni miftiehma, id-dritt ta' kontribut għad-dejta għall-ipproċessar fil-faċilitajiet ċentrali tal-JIV-ERIC u d-dritt tal-attendenza għal-laqgħat tal-Kunsill, id-dritt tal-għoti tal-aġenda u d-dokumenti mehmużau li tiġi espressa fehma dwar l-attivitajiet operattivi tal-JIV-ERIC fil-laqgħat tal-Kunsill.
      3.   Il-Ftehim ta' Kollaborazzjoni għandu jiġi konkluż mid-Direttur Eżekuttiv tal-JIV-ERIC.
      4.   Biex jitħallas l-ammont tal-kontribuzzjoni annwali tal-istituti ta' riċerka l-istess prinċipji kif deskritt fl-Anness 2 għandhom jittieħdu bħala prinċipju ta' gwida. Speċifikament, dan iqis l-isforz operazzjonali annwali favur l-element lokali li jieħu sehem fl-infrastruttura tal-VLBI.
      KAPITOLU 4
      
         DRITTIJIET U OBBLIGI
      
      Artikolu 9
      Drittijiet u Obbligi tal-Membri
      1.   Id-drittijiet tal-membri jinkludu:
      
                  (a)
               
               
                  id-dritt li jattendu u jivvutaw fil-Kunsill;
               
            
                  (b)
               
               
                  id-dritt li jieħdu sehem fl-iżvilupp ta' strateġiji fit-tul u politiki u fil-proċeduri dwar teħid ta' deċiżjonijiet li jikkonċernaw il-JIV-ERIC;
               
            Benefiċċji addizzjonali tal-Membri jinkludu:
      
                  (c)
               
               
                  il-benefiċċju li l-komunità ta' riċerka tagħhom tkun tista' tipparteċipa f'avvenimenti tal-JIV-ERIC, bħall-iskejjel tas-sajf, sessjonijiet ta' ħidma, konferenzi, korsijiet tat-taħriġ b'rati preferenzjali, jekk jippermetti l-ispazju;
               
            
                  (d)
               
               
                  il-benefiċċju li l-komunità ta' riċerka tagħhom ikollha aċċess għall-appoġġ tal-JIV-ERIC fl-iżvilupp ta' sistemi, proċessi u servizzi rilevanti;
               
            
                  (e)
               
               
                  id-dritt li jikkontribwixxu dejta għall-ipproċessar fil-faċilitajiet ċentrali tal-JIV-ERIC u li jirċievu appoġġ mill-JIV-ERIC.
               
            2.   Kull Membru għandu jinnomina żewġ rappreżentanti; mill-inqas wieħed mir-rappreżentanti għandu jkollu għarfien espert xjentifiku u jirrappreżenta l-istituti ta' riċerka li qed jipprovdu riżorsi għall-JIV-ERIC.
      3.   Kull Membru:
      
                  (a)
               
               
                  għandu jħallas kontribuzzjonijiet deċiżi mill-Kunsill u deskritti fl-Anness 2;
               
            
                  (b)
               
               
                  għandu jagħti s-setgħa lil wieħed mir-rappreżentanti li jivvota dwar is-suġġetti kollha diskussi waqt il-laqgħat tal-Kunsill;
               
            
                  (c)
               
               
                  jista' jaħtar jew jagħti s-setgħa lil stitut lokali jew konsorzju tal-infrastruttura biex iwettaq l-obbligi tiegħu li jirriżultaw minn dawn l-Istatuti.
               
            4.   Minbarra l-kontribuzzjoni miftehma msemmija fl-Artikolu 9(3)(a), jistgħu jsiru kontribuzzjonijiet oħra mill-Membri, individwalment jew b'mod konġunt — f'kooperazzjoni ma' membri, osservaturi jew partijiet terzi. Tali kontribuzzjonijiet, fi flus jew in natura, ikunu soġġetti għall-approvazzjoni tal-Kunsill.
      Artikolu 10
      Drittijiet u Obbligi tal-Osservaturi
      1.   Id-drittijiet tal-Osservaturi għandhom jinkludu:
      
                  (a)
               
               
                  id-dritt li jattendu l-laqgħa tal-Kunsill mingħajr dritt għall-vot;
               
            
                  (b)
               
               
                  id-dritt li jesprimu l-fehma tagħhom dwar l-aġenda tal-Kunsill;
               
            
                  (c)
               
               
                  id-dritt li jirċievu l-aġenda, inklużi d-dokumenti mehmuża;
               
            
                  (d)
               
               
                  id-dritt li l-komunità xjentifika u teknika relevanti tipparteċipa f'avvenimenti tal-JIV-ERIC.
               
            2.   Kull Osservatur:
      
                  (a)
               
               
                  għandu jaħtar żewġ rappreżentanti, mill-anqas wieħed mir-rappreżentanti għandu jirrappreżenta l-istituti stabbilit b'mod nazzjonali li jipprovdu r-riżorsi lill-JIV-ERIC;
               
            
                  (b)
               
               
                  għandu jistabbilixxi l-attivitajiet fil-qafas tal-kollaborazzjoni tagħhom bi tkomplija tal-għanijiet tal-JIV-ERIC imsemmija fl- Artikolu 2;
               
            
                  (c)
               
               
                  għandu jissottometi dikjarazzjoni annwali lill-Kunsill biex jevalwa l-kollaborazzjoni tiegħu lejn l-għanijiet tal-JIV-ERIC;
               
            
                  (d)
               
               
                  jista' jagħti s-setgħa lir-rappreżentant tiegħu biex iwettaq l-obbligi msemmija fl- Artikolu 10(2)(b).
               
            3.   Minbarra l-kontribuzzjoni miftehma lejn l-għanijiet tal-JIV-ERIC imsemmija fl-Artikolu 10(2)(b), jistgħu jiġu magħmula kontribuzzjonijiet oħra mill-Osservaturi, individwalment jew b'mod konġunt f'kooperazzjoni ma' membri, osservaturi jew partijiet terzi. Tali kontribuzzjonijiet, fi flus jew in natura, ikunu soġġetti għall-approvazzjoni tal-Kunsill.
      KAPITOLU 5
      
         GOVERNANZA
      
      Artikolu 11
      Tmexxija u Ġestjoni
      L-istruttura tal-governanza tal-JIV-ERIC għandha tinkludi l-organi li ġejjin:
      
                  (a)
               
               
                  il-Kunsill;
               
            
                  (b)
               
               
                  id-Direttur Eżekuttiv.
               
            Artikolu 12
      Il-Kunsill
      1.   Il-Kunsill għandu jkun il-korp ta' tmexxija tal-JIV-ERIC u għandu jkun magħmula minn rappreżentanti tal-Membri u l-Osservaturi tal-JIV-ERIC. Kull Membru għandu jkollu vot wieħed. Kull Membru għandu jaħtar rappreżentant bi dritt għal vot wieħed. Kull delegazzjoni ta' Membri u Osservaturi tista' tkun magħmula minn massimu ta' żewġ persuni li tal-anqas wieħed minnhom għandu jkollu għarfien espert xjentifiku relevanti għall-JIV-ERIC (kif imsemmi fl-Artikoli 9(2) u 10(2)). L-Istitut ospitanti għandu jkun rappreżentata fid-Delegazzjoni tal-Membru Ospitanti.
      2.   Il-Kunsill għandu jipprovdi stediniet permanenti għal korpi jew rappreżentanti tal-EVN u l-istituti ta' riċerka parteċipanti (kif imsemmi fl- Artikolu 8(1)) u fejn il-Kunsill jiddeċiedi li huwa rilevanti.
      3.   Il-Kunsill għandu jadotta Regoli ta' Proċedura fi żmien perjodu ta' żmien li hu raġonevolment prattiku wara li jkun twaqqaf il-JIV-ERIC, inklużi r-Regoli ta' Proċedura msemmija fl-Artikoli 23(1), 25(1) u 26(1).
      4.   Il-Kunsill għandu jiltaqa' mill-inqas darba fis-sena, u għandu jkun responsabbli skont id-dispożizzjonijiet ta' dawn l-Istatuti għad-direzzjoni u s-sorveljanza ġenerali tal-JIV-ERIC.
      5.   Il-Kunsill għandu jimmira għall-eċċellenza xjentifika tal-infrastruttura tal-VLBI kif ukoll għall-konsistenza, il-koerenza u l-istabbilità tas-servizzi tal-istituti ta' riċerka relevanti li jipprovdu riżorsi lill-JIV-ERIC.
      6.   Il-Kunsill għandu mill-inqas jkollu l-awtorità li:
      
                  (a)
               
               
                  jiddeċiedi dwar l-istrateġiji għall-iżvilupp tal-JIV-ERIC;
               
            
                  (b)
               
               
                  jadotta l-programm ta' ħidma annwali kif propost mid-Direttur Eżekuttiv li jinkludi l-baġit annwali, bl-approprjazzjonijiet għall-Uffiċċju ta' Koordinazzjoni u Appoġġ tal-JIV-ERIC u servizzi komuni, u deskrizzjoni qasira dwar l-istrateġija fuq terminu twil;
               
            
                  (c)
               
               
                  jiddeċiedi, għall-inqas kull ħames snin, il-kontribuzzjoni tal-Membri u l-Osservaturi, skont il-prinċipji ta' kalkolu kif stabbilit fl-Anness 2;
               
            
                  (d)
               
               
                  jadotta r-rapport annwali tal-JIV-ERIC, u japprova l-kontijiet finanzjarji awditjati;
               
            
                  (e)
               
               
                  jiddeċiedi dwar id-dħul ta' Membri jew Osservaturi ġodda;
               
            
                  (f)
               
               
                  jiddeċiedi dwar it-terminazzjoni ta' Sħubija jew status ta' Osservatur;
               
            
                  (g)
               
               
                  jiddeċiedi dwar il-proposti għal emendi fl-Istatuti;
               
            
                  (h)
               
               
                  jaħtar, jissospendi jew ikeċċi lid-Direttur Eżekuttiv;
               
            
                  (i)
               
               
                  jistabbilixxi Korpi Sussidjarji;
               
            
                  (j)
               
               
                  jiddeskrivi l-mandat u l-attivitajiet speċifiċi tad-Direttur Eżekuttiv u jagħti linji gwida għad-Direttur Eżekuttiv biex jikkonkludi Ftehim ta' Kollaborazzjoni kif imsemmi fl- Artikolu 8(3).
               
            7.   Il-Kunsill għandu jitlaqqa' mill-President b'avviż ta' mill-inqas erba' ġimgħat minn qabel, u l-aġenda għandha tkun iċċirkulata mill-inqas erbatax-il jum qabel il-laqgħa. Il-membri għandu jkollhom id-dritt li jissuġġerixxu materji għall-aġenda sa ħamest ijiem qabel il-laqgħa. Laqgħa tal-Kunsill tista' ssir fuq talba ta' mill-inqas 50 % tal-Membri.
      8.   Il-Kunsill għandu jeleġġi President b'maġġoranza ta' 75 % tal-voti. Il-President għandu jiġi elett għal perjodu ta' sentejn, li jista' jiġġedded darba.
      9.   Il-Kunsill għandu jeleġġi Viċi President b'maġġoranza ta' 75 % tal-voti. Il-Viċi President għandu jieħu post il-President fin-nuqqas tiegħu/tagħha u fil-każ ta' kunflitt ta' interess. Il-Viċi President għandu jiġi elett għal perjodu ta' sentejn, li jista' jiġġedded darba.
      Artikolu 13
      It-teħid ta' deċiżjonijiet tal-Kunsill
      1.   Il-Kunsill ma għandux jiddelibera u jiddeċiedi b'mod validu sakemm kworum ta' żewġ terzi tal-Membri ma jkunx rappreżentat u preżenti fil-laqgħa
      2.   Dwar id-deċiżjonijiet kollha, il-Kunsill għandu jagħmel kull sforz biex jikseb kunsens.
      3.   Jekk ma jintlaħaqx kunsens, maġġoranza sempliċi tal-voti mitfugħa għandha tkun biżżejjed biex tittieħed deċiżjoni, għajr għad-deċiżjonijiet imsemmija fl-Artikoli 12(8), 12(9), 13(4) u 13(5).
      4.   Deċiżjonijiet li jeħtieġu maġġoranza ta' mill-inqas żewġ terzi tal-voti mitfugħa, huma deċiżjonijiet dwar:
      
                  (a)
               
               
                  l-addozzjoni jew bdil tal-istrateġiji għall-iżvilupp tal-JIV-ERIC;
               
            
                  (b)
               
               
                  it-terminazzjoni ta' sħubija jew ta' status ta' osservatur;
               
            
                  (c)
               
               
                  il-ħatra, is-sospensjoni jew t-tkeċċija tad-Direttur Eżekuttiv;
               
            
                  (d)
               
               
                  it-twaqqif ta' Korpi Sussidjarji;
               
            
                  (e)
               
               
                  l-adozzjoni jew il-bdil ta' Regoli ta' Proċedura;
               
            
                  (f)
               
               
                  l-adozzjoni u l-emenda tal-programm ta' ħidma annwali u l-baġit annwali.
               
            5.   Deċiżjonijiet li jeħtieġu l-unanimità tal-membri preżenti kollha tal-JIV-ERIC huma deċiżjonijiet dwar:
      
                  (a)
               
               
                  is-sottomissjoni ta' proposta lill-Kummissjoni biex jiġu emendati l-Istatuti;
               
            
                  (b)
               
               
                  l-adozzjoni u l-emenda tal-prinċipji għall-kalkolu tal-kontribuzzjoni kif imsemmija fl-Anness 2;
               
            
                  (c)
               
               
                  deċiżjonijiet dwar il-kontribuzzjonijiet li għandhom jitħallsu mill-membri u l-osservaturi;
               
            
                  (d)
               
               
                  it-terminazzjoni tal-JIV-ERIC.
               
            6.   Deċiżjonijiet imsemmija fl-Artikoli 13(4) u 13(5) jistgħu jittieħdu biss jekk il-membri kollha jiġu infurmati bid-deċiżjonijiet proposti mill-inqas ġimgħatejn qabel il-laqgħa. Emendi għall-Istatuti u għall-Anness 2, kif imsemmija fl-Artikolu 13(5) (a) u (b), jistgħu jittieħdu biss jekk il-membri kollha jiġu infurmati dwar il-kliem eżatt tal-emenda mill-inqas xahrejn qabel il-laqgħa.
      7.   Kull emenda tal-Istatuti għandha tkun soġġetta għad-dispożizzjonijiet stipulati fl-Artikolu 11 tar-Regolament (KE) Nru 723/2009.
      Artikolu 14
      Direttur Eżekuttiv
      1.   Il-Kunsill għandu jaħtar id-Direttur Eżekuttiv tal-JIV-ERIC għal terminu ta' ħames snin, li jista' jiġġedded. Id-Direttur Eżekuttiv tal-JIV-ERIC għandu jkun responsabbli għall-iżvilupp xjentifiku tal-JIV-ERIC. Id-Direttur Eżekuttiv għandu jkun responsabbli għall-implimentazzjoni tad-deċiżjonijiet tal-Kunsill u l-ġestjoni ta' kuljum tal-attivitajiet operattivi kollha tal-JIV-ERIC, inkluż l-uffiċċju ta' Koordinazzjoni u Appoġġ u l-iżvilupp tal-korrelatur.
      2.   Id-Direttur Eżekuttiv għandu jkun ir-rappreżentant legali tal-JIV-ERIC.
      3.   Id-Direttur Eżekuttiv għandu jiżviluppa u jissottometti għall-adozzjoni mill-Kunsill il-programm ta' ħidma annwali kif imsemmi fl-Artikolu 12(6) (b).
      4.   Ladarba jiġi adottat il-programm ta' ħidma annwali mill-Kunsill, id-Direttur Eżekuttiv għandu jkun reponsabbli mill-eżekuzzjoni tal-programm ta' ħidma annwali, kif imsemmi fl-Artikolu 12(6) (b).
      5.   Id-Direttur Eżekuttiv jista' jwaqqaf Kumitat jew Kumitati biex jassistih jew jassistuh fl-implimentazzjoni tal-attivitajiet tal-JIV-ERIC.
      Artikolu 15
      L-Uffiċċju ta' Koordinazzjoni u Appoġġ ta' JIV-ERIC
      L-Uffiċċju ta' Koordinazzjoni u Appoġġ tal-JIV-ERIC għandu jkun l-uffiċċju tal-ġestjoni ċentrali għall-operazzjonijiet ta' kuljum tal-JIV-ERIC. Dan jappoġġa l-ġestjoni ta' kuljum tal-JIV-ERIC, inkluża l-assistenza lill-Kunsill. Dan għandu jitwaqqaf u jiġi ġestit mid-Direttur Eżekuttiv.
      KAPITOLU 6
      
         FINANZJAMENT U RAPPURTAR LILL-KUMMISSJONI EWROPEA
      
      Artikolu 16
      Prinċipji baġitarji u kontijiet
      1.   Il-fondi tal-JIV-ERIC jistgħu jintużaw biss għall-iskopijiet stipulati f'dawn l-Istatuti.
      2.   Il-JIV-ERIC għandu jamministra l-assi tiegħu stess f'konformità mar-regolamenti tat-taxxa. Biex jilħaq l-għanijiet tiegħu, il-JIV-ERIC jista' jakkwista, juża u jamministra fondi ta' partijiet terzi.
      3.   Is-sena finanzjarja tal-JIV-ERIC għandha tibda fl-1 ta' Jannar u tintemm fil-31 ta' Diċembru ta' kull sena.
      4.   L-elementi kollha ta' dħul u ta' infiq tal-JIV-ERIC għandhom ikunu inklużi fl-istimi mfassla għal kull sena finanzjarja u għandhom jintwerew fil-baġit annwali. Il-baġit annwali għandu jkun konformi mal-prinċipji komunament aċċettati ta' trasparenza.
      5.   Il-kontijiet tal-JIV-ERIC għandhom ikunu akkumpanjati minn rapport dwar il-ġestjoni baġitarja u finanzjarja tas-sena finanzjarja.
      6.   Il-JIV-ERI għandu jkun soġġett għar-rekwiżiti tal-liġi applikabbli fir-rigward tat-tħejjija, l-iffajljar, l-awditjar u l-pubblikazzjoni tal-kontijiet.
      7.   Il-JIV-ERIC għandu jiżgura li l-approprjazzjonijiet jiġu użati skont il-prinċipji tal-ġestjoni finanzjarja tajba.
      8.   Il-JIV-ERIC għandu jirreġistra l-infiq u d-dħul tal-attivitajiet ekonomiċi tiegħu b'mod separat.
      9.   L-Uffiċċju ta' Koordinazzjoni u Appoġġ tal-JIV-ERIC għandu jkun responsabbli biex iżomm kont preċiż tad-dħul u l-ħruġ kollu.
      Artikolu 17
      Rappurtar
      1.   Il-JIV-ERIC għandu jipproduċi rapport annwali tal-attività, li jinkludi fih, b'mod partikolari, l-aspetti xjentifiċi, operazzjonali u finanzjarji tal-attivitajiet tiegħu. Ir-rapport għandu jkun approvat mill-Kunsill u jkun trażmess lill-Kummissjoni u lill-awtoritajiet pubbliċi rilevanti fi żmien sitt xhur mit-tmiem tas-sena finanzjarja korrispondenti. Dan ir-rapport għandu jkun disponibbli għall-pubbliku.
      2.   Il-JIV-ERIC għandu jinforma lill-Kummissjoni dwar kwalunkwe ċirkostanza li thedded li tipperikola serjament il-kisba tal-kompiti tal-JIV-ERIC jew li tfixkel lill-JIV-ERIC milli jissodisfa r-rekwiżiti stabbiliti fir-Regolament (KE) Nru 723/2009.
      Artikolu 18
      Ir-responsabbiltà
      1.   Il-JIV-ERIC għandu jkun responsabbli għad-dejn tiegħu.
      2.   Ir-responsabbiltà finanzjarja tal-Membri għad-dejn tal-JIV-ERIC għandha tkun limitata għall-kontribuzzjoni annwali ta' kull Membru individwali kif speċifikat fl-Anness 2.
      3.   Il-JIV-ERIC għandu jkollu assigurazzjoni xierqa li tkopri r-riskji speċifiċi għall-bini u t-tħaddim tal-JIV-ERIC.
      KAPITOLU 7
      
         POLITIKI
      
      Artikolu 19
      Ftehimiet ta' Kollaborazzjoni ma' Partijiet Terzi
      F'każijiet fejn il-JIV-ERIC iqis li jkun ta' benefiċċju, dan jista' jidħol fi Ftehim ta' Kollaborazzjoni ma' partijiet terzi, pereżempju istituti tar-riċerka minn pajjiżi li mhumiex membri jew osservaturi ta' JIV-ERIC.
      Artikolu 20
      Politiki ta' Aċċess għall-Utenti
      1.   Il-JIV-ERIC għandu jħabrek biex jiftaħ l-aċċess tal-infrastruttura fil-limiti u l-kundizzjonijiet tal-politiki tal-aċċess ikkonċernati.
      2.   Skont l-awtorizzazzjoni tal-provdituri tal-kontenut u permezz ta' awtentikazzjoni approvata mill-JIV-ERIC, id-dejta, l-għodod u s-servizzi offruti mill-JIV-ERIC għandhom ikunu miftuħa għall-komunità xjentifika.
      3.   Il-JIV-ERIC għandha tiżgura li l-utenti jiftiehmu dwar it-termini u kundizzjonijiet li jirregolaw l-aċċess u li arranġamenti xierqa dwar is-sigurtà jkunu fis-seħħ fir-rigward tal-ħżin u l-ġestjoni tad-dejta tar-riċerka interni.
      4.   Il-JIV-ERIC għandu jkollu fis-seħħ arranġamenti definiti sew għall-investigazzjoni ta' allegazzjonijiet ta' ksur tas-sigurtà u tal-kunfidenzjalità fir-rigward tad-dejta tar-riċerka.
      Artikolu 21
      Politika ta' evalwazzjoni xjentifika
      1.   Sabiex tkun faċilitata r-riċerka xjentifika, il-JIV-ERIC għandu jissodisfa l-prinċipji ta' trasparenza u jappoġġa kultura tal-'aħjar prattiki' kif maqbul u stabbilit permezz tal-kollaborazzjoni mal-EVN.
      2.   L-aċċess għall-faċilitajiet ta' riċerka tal-JIV-ERIC, l-osservazzjoni u l-ħin tal-korrelatur, għandhom ikunu bbażati fuq l-eċċellenza xjentifika u l-vijabbiltà teknika tal-proposti ta' proġetti, li għandhom jiġu ġġudikati f'reviżjonijiet bejn il-pari minn esperti indipendenti, skont il-kriterji u l-prattiki stabbiliti fl-EVN. L-aċċess għall-ħin tal-korrelatur għandu jsegwi l-allokazzjoni u l-iskedar tal-ħin ta' osservazzjoni.
      Artikolu 22
      Politika ta' disseminazzjoni
      1.   Il-JIV-ERIC għandu jieħu l-azzjonijiet kollha xierqa biex jippromwovi l-infrastruttura u l-użu tiegħu fir-riċerka u l-edukazzjoni.
      2.   Il-JIV-ERIC għandu jħeġġeġ lill-utenti tiegħu biex jippubblikaw ir-riżultati tar-riċerka tagħhom u jagħmlu r-riżultati tagħhom disponibbli permezz tal-JIV-ERIC.
      3.   Il-JIV-ERIC għandu jistabbilixxi politika ta' disseminazzjoni.
      Artikolu 23
      Politika tad-Drittijiet tal-Proprjetà Intellettwali
      1.   Fir-rigward tad-drittijiet tal-proprjetà intellettwali meħtieġa u ġġenerata bir-riċerka u l-iżvilupp tal-korrelatur tal-JIV-ERIC, il-prinċipju tas-sjieda huwa rikonoxxut, iżda jista' jkun kondiviż mill-partijiet parteċipanti attivi kollha li jikkontribwixxu għar-riċerka għall-benefiċċju tal-korrelatur tal-JIV-ERIC. Fi ħdan il-JIV-ERIC għandu jiġi adottat approċċ integrat ta' linji gwida u kuntratti għall-proprjetà intellettwali fir-rigward tad-drittijiet ta' istituti nazzjonali tar-riċerka li jiddedikaw l-infrastruttura lill-JIV-ERIC li tkopri it-trasferiment teknoloġiku u l-qsim tad-drittijiet tal-proprjetà intelletwali, li għalih id-Direttur Eżekuttiv għanu jipproponi Regoli ta' Proċedura lill-Kunsill.
      2.   Il-JIV-ERIC għandu jipprovdi gwida (pereżempju permezz ta' sit elettroniku) lir-riċerkaturi biex jiżgura li r-riċerka li tuża materjal magħmul aċċessibbli permezz tal-JIV-ERIC titwettaq fi ħdan qafas li jirrikonoxxi d-drittijiet tal-proprjetà tas-sidien tad-dejta.
      Artikolu 24
      Politika dwar l-impjiegi, inklużi l-opportunitajiet indaqs
      Il-JIV-ERIC huwa impjegatur li joffri opportunitajiet indaqs u għandu jagħżel l-aħjar kandidat, irrispettivament mill-isfond, in-nazzjonalità, ir-reliġjon jew il-ġeneru. Il-kuntratti tal-impjieg għandhom isegwu l-liġijiet nazzjonali tal-pajjiż li fih il-persunal ikun impjegat.
      Artikolu 25
      Politika dwar l-Akkwist u l-Eżenzjoni mit-Taxxa
      1.   Il-JIV-ERIC għandu jitratta lill-kandidati u l-persuni li jitfgħu offerta għall-akkwist pubbliku b'mod ugwali u mhux diskriminatorju, indipendentament jekk humiex ibbażati fl-Unjoni Ewropea jew le. Il-politika tal-akkwist tal-JIV-ERIC għandha tirrispetta l-prinċipji tat-trasparenza, in-nondiskriminazzjoni u l-kompetizzjoni. Il-Kunsill għandu jadotta Regoli ta' Proċedura li jiddefinixxu d-dettalji kollha meħtieġa dwar il-proċeduri u kriterji eżatti tal-akkwist.
      2.   Id-Direttur Eżekuttiv għandu jkun responsabbli għall-akkwist tal-JIV-ERIC. L-offerti għandhom ikunu ppubblikati fuq is-sit elettroniku tal-JIV-ERIC u fit-territorji tal-membri u l-osservaturi. Id-deċiżjoni li tagħti d-dritt tal-akkwist għandha tkun ippubblikata fuq is-sit elettroniku tal-JIV-ERIC u tinkludi ġustifikazzjoni.
      3.   L-akkwist mill-membri u l-osservaturi fir-rigward tal-attivitajiet tal-JIV-ERIC għandhom isiru b'tali mod li jitqiesu l-ħtiġijiet, ir-rekwiżiti tekniċi u l-ispeċifikazzjoniet tal-JIV-ERIC, maħruġa mill-korpi rilevanti u għandhom isegwu r-regolamenti nazzjonali applikabbli.
      4.   L-eżenzjonijiet mit-taxxa ibbażati fuq l-Artikolu 143(1)(g) u 151(1)(b) tad-Direttiva tal-Kunsill 2006/112/KE (1) u f'konformità mal-Artikoli 50 u 51 tar-Regolament ta' Implimentazzjoni tal-Kummissjoni (UE) Nru 282/2011 (2) għandha tkun limitata għat-taxxa fuq il-valur miżjud għal prodotti u servizzi li huma għall-użu uffiċjali tal-JIV-ERIC, li jaqbżu l-valur ta' EUR 225, u li jiġu mħallsa u akkwistati kompletament mill-JIV-ERIC. L-akkwist li jsir mill-membri individwali ma għandux jibbenefika minn dawn l-eżenzjonijiet. Mingħajr preġudizzju għall-Artikolu 25(5) u (6), ma għandu japplika l-ebda limitu ieħor.
      5.   L-eżenzjonijiet tat-taxxa għandhom japplikaw fuq attivitajiet mhux ekonomiċi, u mhux fuq attivitajiet ekonomiċi.
      6.   L-eżenzjoni mill-VAT għandha tapplika għall-prodotti u s-servizzi użati għal operazzjonijiet xjentifiċi, tekniċi u amministrattivi mwettqin mill-JIV-ERIC f'konformità mal-kompiti prinċipali tiegħu. Dawn jinkludu spejjeż għall-konferenzi, is-sessjonijiet ta' ħidma u l-laqgħat marbuta direttament mal-attivitajiet uffiċjali tal-JIV-ERIC li iżda jeskludu l-ispejjeż tal-ivvjaġġar u l-akkomodazzjoni.
      Artikolu 26
      Politika dwar id-dejta
      1.   B'mod ġenerali, għandhom jiġu preferuti l-prinċipji ta' Sors Miftuħ u ta' Aċċess Miftuħ.
      Id-Direttur Eżekuttiv għandu jipproponi lill-Kunsill għall-approvazzjoni Regoli ta' Proċedura dwar il-politika tad-dejta b'rabta mal-utenti tal-infrastruttura tal-JIV-ERIC, f'konformità mal-politiki tal-EVN.
      2.   Il-JIV-ERIC għandu jagħmel l-għodod kollha aċċessibbli għall-pubbliku u jipprovdi dokumentazzjoni xierqa.
      KAPITOLU 8
      
         DISPOŻIZZJONIJIET DWAR IT-TUL TA' ŻMIEN, L-ISTRALĊ, IT-TILWIM, U T-TWAQQIF
      
      Artikolu 27
      Tul ta' żmien
      Il-JIV-ERIC għandu jitwaqqaf għal perjodu ta' żmien indefinit.
      Artikolu 28
      Stralċ
      1.   L-istralċ tal-JIV-ERIC għandu jsir wara li tittieħed deċiżjoni mill-Kunsill f'konformità mal-Artikolu 13(5)(d).
      2.   Mingħajr dewmien bla bżonn, u fi kwalunkwe każ fi żmien għaxart ijiem kalendarji minn meta tiġi adottata d-deċiżjoni ta' stralċ tal-JIV-ERIC, il-JIV-ERIC għandu jinnotifika lill-Kummissjoni Ewropea dwar id-deċiżjoni.
      3.   L-assi li jibqgħu wara l-ħlas tad-dejn tal-JIV-ERIC għandhom jitqassmu bejn il-Membri skont il-kontribuzzjoni annwali akkumulata tagħhom lill-JIV-ERIC kif speċifikat fl-Anness 2.
      4.   Mingħajr dewmien bla bżonn, u fi kwalunkwe każ fi żmien għaxart ijiem mill-għeluq tal-proċedura ta' stralċ, il-JIV-ERIC għandu jinnotifika lill-Kummissjoni dwar dan.
      5.   Il-JIV-ERIC għandha tieqaf teżisti fil-jum li fih il-Kummissjoni Ewropea tippubblika n-notifika korrispondenti f'Il-Ġurnal Uffiċjali tal-Unjoni Ewropea.
      Artikolu 29
      Liġi applikabbli
      Il-JIV-ERIC għandha tkun irregolata, b'din il-preċedenza:
      
                  (a)
               
               
                  mil-liġi tal-Unjoni, b'mod partikolari r-Regolament (KE) Nru 723/2009;
               
            
                  (b)
               
               
                  mill-liġi tal-Olanda fil-każ ta' materja li ma tkunx koperta jew li tkun koperta parzjalment biss mil-liġi tal-UE;
               
            
                  (c)
               
               
                  minn dawn l-istatuti;
               
            
                  (d)
               
               
                  mir-Regoli ta' Proċedura.
               
            Artikolu 30
      Tilwim
      1.   Il-Qorti tal-Ġustizzja tal-Unjoni Ewropea għandu jkollha ġurisdizzjoni fuq il-litigazzjoni fost il-membri fir-rigward tal-JIV-ERIC, bejn il-membri u l-JIV-ERIC u fuq kwalunkwe litigazzjoni li l-Unjoni hija parti minnha.
      2.   Il-leġiżlazzjoni tal-Unjoni dwar il-ġurisdizzjoni għandha tapplika għat-tilwim bejn il-JIV-ERIC u partijiet terzi. Fil-każijiet mhux koperti mil-leġiżlazzjoni tal-UE, il-liġi tal-Olanda għandha tiddetermina l-ġurisdizzjoni kompetenti għar-riżoluzzjoni ta' tali tilwim.
      Artikolu 31
      Disponibbiltà tal-Istatuti
      1.   Fi kwalunkwe waqt, il-verżjoni valida tal-Istatuti għandha tkun disponibbli għall-pubbliku fuq is-sit elettroniku tal-JIV-ERIC u fis-sede statutorja.
      2.   Dawn l-Istatuti għandhom jitqiesu awtentiċi f'kull verżjoni lingwistika uffiċjali tal-Membri elenkati fl-Anness 1. Dawn l-Istatuti għandhom jitqiesu awtentiċi wkoll fil-verżjonijiet lingwistiċi uffiċjali tal-Membri tal-UE li mhumiex elenkati fl-Anness 1. L-ebda verżjoni lingwistika ma għandha tipprevali.
      3.   It-traduzzjoni tal-verżjoni oriġinali tal-Istatuti u ta' emendi li huma ppubblikati fil-Ġurnal Uffiċjali għandha tkun il-prerogattiva tal-Kummissjoni Ewropea. Meta t-traduzzjonijiet ma jiġux provduti mill-Kummissjoni Ewropea, dawn għandhom jiġu pprovduti mill-Uffiċċju ta' Koordinazzjoni u Appoġġ tal-JIV-ERIC.
      Artikolu 32
      Dispożizzjonijiet Tranżitorji u tat-Twaqqif
      1.   Il-pajjiż ospitanti għandu jsejjaħ laqgħa kostituzzjonali tal-Kunsill kemm jista' jkun malajr iżda mhux aktar tard minn 45 jum kalendarju minn meta tidħol fis-seħħ id-deċiżjoni tal-Kummissjoni għall-istabbiliment tal-JIV-ERIC.
      2.   Il-pajjiż ospitanti għandu jinnotifika lill-membri fundaturi bi kwalunkwe azzjoni legali urġenti speċifika li teħtieġ li tittieħed għan-nom tal-JIV-ERIC qabel ma ssir il-laqgħa kostituzzjonali. Sakemm membru fundatur ma joġġezzjonax fi żmien ħamest ijiem tax-xogħol wara li jiġi nnotifikat, l-azzjoni legali għandha titwettaq minn persuna awtorizzata mill-istat ospitanti.
      3.   Sakemm jiġi stabbilit il-JIV-ERIC, il-Bord tal-JIVE u d-direttur tal-JIVE preżenti għandhom jibqgħu jaġixxu bħala r-rappreżentanti legali tal-Fondazzjoni Olandiża. Id-Direttur Eżekuttiv tal-JIV-ERIC għandu jingħata mandat kemm mill-Bord tal-JIVE kif ukoll mill-Kunsill tal-JIV-ERIC biex jiddeċidi dwar it-triq li għandha tinqabad waqt il-fażi tranżizzjonali tal-JIVE minn Fondazzjoni Olandiża għall-JIV-ERIC.
      
         ANNESS 1
      
      
         LISTA TA' MEMBRI U OSSERVATURI U ENTITAJIET RAPPREŻENTANTI
      
      MEMBRI
      
                  Pajjiż jew organizzazzjoni Intergovernattiva
               
               
                  Entità rappreżentanti
                  (jiġifieri ministeru, kunsill ta' riċerka)
               
            
                  Ir-Repubblika Franċiża
               
               
                  Iċ-Ċentru Nazzjonali għar-Riċerka Xjentifika (CNRS)
               
            
                  Ir-Renju tal-Pajjiżi l-Baxxi
               
               
                  Nederlandse Organisatie voor Wetenschappelijk Onderzoek (NWO)
               
            
                  Ir-Renju tal-Iżvezja
               
               
                  Il-Kunsill Żvediż għar-Riċerka (VR)
               
            
                  Ir-Renju Unit tal-Gran Brittanja u l-Irlanda ta' Fuq
               
               
                  Il-Kunsill għall-Faċilitajiet tax-Xjenza u t-Teknoloġija (STFC)
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            OSSERVATURI
      
                  Pajjiż jew organizzazzjoni Intergovernattiva
               
               
                  Entità rappreżentanti
                  (jiġifieri ministeru, kunsill ta' riċerka)
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
         ANNESS 2
      
      
         KONTRIBUZZJONIJIET
      
      Il-Kunsill tal-JIV-ERIC għandu juża l-Prinċipji ta' Gwida li ġejjin biex jiddetermina l-kontribuzzjonijiet lejn il-JIV-ERIC, minn tal-anqas kull ħames snin:
      
                  (1)
               
               
                  
                     Il-Kontribuzzjoni tas-sħubija:
                  
                  Il-kontribuzzjoni tas-sħubija għandha tkun fi skala mal-ispejjeż tal-operazzjonijiet lokali wara li tkun ġiet applikat kontribuzzjoni tad-dħul b'rata fissa. B'hekk, membri li ma għandhomx teleskopju jikkontribwixxu biss fil-livell minimu, filwaqt li membri oħra jħallsu fi proporzjon mal-ispejjeż tal-operazzjonijiet lokali tagħhom.
               
            
                  (2)
               
               
                  
                     Primjum tal-Pajjiż Ospitanti:
                  
                  Huwa mifhum li l-pajjiż ospitanti għandu jkun lest iħallas kontribuzzjoni sostanzjali għall-JIV-ERIC bħala primjum tal-pajjiż ospitanti, li ma għandux jaqbeż nofs it-total tal-baġit bażi tal-JIVE.
               
            
                  (3)
               
               
                  
                     Kontribuzzjonijiet maqbula għall-perjodu 2015-2019
                  
                  Il-membri tal-JIV-ERIC laħqu ftehim [… data…] dwar il-kontribuzzjonijiet fit-tabella ta' hawn taħt.
                  
                              (in Eur)
                           
                        
                               
                           
                           
                              2015
                           
                           
                              2016
                           
                           
                              2017
                           
                           
                              2018
                           
                           
                              2019
                           
                        
                              L-Olanda
                           
                           
                              970 000 
                           
                           
                              970 000 
                           
                           
                              970 000 
                           
                           
                              970 000 
                           
                           
                              970 000 
                           
                        
                              Ir-Renju Unit
                           
                           
                              200 000 
                           
                           
                              200 000 
                           
                           
                              200 000 
                           
                           
                              200 000 
                           
                           
                              200 000 
                           
                        
                              L-Iżvezja
                           
                           
                              110 000 
                           
                           
                              110 000 
                           
                           
                              110 000 
                           
                           
                              110 000 
                           
                           
                              110 000 
                           
                        
                              Franza
                           
                           
                              50 000 
                           
                           
                              50 000 
                           
                           
                              50 000 
                           
                           
                              50 000 
                           
                           
                              50 000 
                           
                        
                              
                                 L-Italja
                              
                           
                           
                              
                                 210 000 
                              
                           
                           
                              
                                 210 000 
                              
                           
                           
                              
                                 210 000 
                              
                           
                           
                              
                                 210 000 
                              
                           
                           
                              
                                 210 000 
                              
                           
                        
                              
                                 Spanja
                              
                           
                           
                              
                                 140 000 
                              
                           
                           
                              
                                 140 000 
                              
                           
                           
                              
                                 140 000 
                              
                           
                           
                              
                                 140 000 
                              
                           
                           
                              
                                 140 000 
                              
                           
                        
                              
                                 L-Afrika t'Isfel
                              
                           
                           
                              
                                 65 000 
                              
                           
                           
                              
                                 65 000 
                              
                           
                           
                              
                                 65 000 
                              
                           
                           
                              
                                 65 000 
                              
                           
                           
                              
                                 65 000 
                              
                           
                        Ta' min jinnota li l-Italja, Spanja u l-Afrika t'Isfel qed iħejju għas-Sħubija u li l-kontribuzzjonijiet tagħhom huma mniżżla bil-korsiv għall-kompletezza.
               
            
         (1)  Direttiva tal-Kunsill 2006/112/KE ta' 28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).
      
         (2)  Regolament ta' Implimentazzjoni tal-Kunsill (UE) Nru 282/2011 tal-15 ta' Marzu 2011 li jistabbilixxi miżuri ta' implimentazzjoni fir-rigward tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 77, 23.3.2011, p. 1).